ไฟแนนซ์ทูเดย์
หลังจากที่ ชาติชาย พยุหนาวีชัย ผู้อำนวยการออมสิน หรือ “พี่บู๊” ประกาศรับสมัครคนนอกเข้ามาช่วย
24 เม.ย. 2558

...หลังจากที่ ชาติชาย พยุหนาวีชัย ผู้อำนวยการออมสิน หรือ “พี่บู๊” ประกาศรับสมัครคนนอกเข้ามาช่วยขับเคลื่อนงานของธนาคารออมสินตามยุทธศาสตร์ใหม่ ทั้งตำแหน่งรองผู้อำนวยการ 2 อัตรา ในกลุ่มลูกค้าบุคคล และกลุ่มลูกค้าธุรกิจและภาครัฐ กับผู้ช่วยผู้อำนวยการอีก 2 อัตรา และผู้อำนวยการฝ่ายอีก10 อัตรา
ล่าสุด ได้ข่าวว่ามีชื่อของ อิสระ วงศ์รุ่งซึ่งเป็นอดีตประธานกรรมการบริหาร บริษัท ลีสซิ่งกสิกรไทย (เค-ลีสซิ่ง) และเคยดำรงตำแหน่งประธานสมาคมธุรกิจเช่าซื้อไทย ซึ่งถือว่าอยู่ในวงการลีสซิ่งมานานกว่า 20 ปี ได้เข้ามารับตำแหน่ง รองผู้อำนวยการธนาคารออมสิน คาดว่าน่าจะเข้ามาเสริมทัพเรื่องสินเชื่อบุคคลของธนาคารให้โดนใจลูกค้าประชาชนอย่างที่ชาติชายให้โจทย์ไว้
...จะว่าไปก่อนหน้านี้ก็มีชื่อ อิสระ วงศ์รุ่ง เป็นหนึ่งในตัวเต็งชิงดำผู้อำนวยการสำนักงานสลากฯ แต่สุดท้ายคณะกรรมการสรรหาได้เลือก พล.ต. ฉลองรัฐ นาคอาทิตย์ ขึ้นเป็นผู้อำนวยการสำนักงานสลากฯ คนใหม่ไปเรียบร้อย
...ตอนนี้พนักงานออมสินกำลังจับตารายชื่อผู้บริหารใหม่จากการปรับโครงสร้างองค์กร ว่าจะมีใครตามพี่บู๊มาจากกสิกรอีกหรือไม่ และต้องดูทิศทางการทำงานของออมสินด้วยว่า หลังจากปรับทัพใหญ่แล้ว จะทำให้ธนาคารพาณิชย์ต้องสะท้าน และยังทำงานเชิงสังคมตามนโยบายของคลังได้อย่างที่ว่าไว้หรือไม่
 



สุรชัย ศิริวัลลภ
...ในงานประชุมผู้ถือหุ้นบริษัท ไทยรับประกันภัยต่อ (ไทยรี) สุรชัย ศิริวัลลภ ประธานเจ้าหน้าที่บริหาร ตอบคำถามผู้ถือหุ้นถามเรื่องการควบรวมกิจการของไทยรี ว่า นิสัยคนไทยไม่ชอบควบรวมกิจการ พร้อมยกตัวอย่างว่า อย่าง ชัย โสภณพนิช เจ้าของกรุงเทพประกันภัย คงไม่ยอมควบรวมกับนวกิจประกันภัย ของ สุจินต์ หวั่งหลี ทำให้สุจินต์ที่นั่งฟังอยู่ในฐานะกรรมการไทยรี รีบบอกว่า ถ้าเป็นผม ผมยอมคุณชัยนะ เรียกเสียงฮาครืน